钦定古今图书集成/理学汇编/学行典/第248卷 > 张炯
## 钦定古今图书集成/理学汇编/学行典/第248卷 > 张炯

按《常熟县志》：“张炯，字鉴翁。父庆之，自苏挈家居沂川，
依其友朱景云。炯与其友舜民俱避兵昆山，舜民驾
春帘舫，以声乐自随。炯辞曰：‘公方避患，不知敛戢，祸
将及矣’。不听。至巴城湖，群盗缚之，罄其资去。炯惟载
米百石，亦遇盗，听其自取，人不过一石，遂以馀米济
舜民。既归，舜民将酬之，坚拒不受。家颇饶，亲邻有凶”
祸事，必分济之。多葺絮衣以衣寒者，畜米以给饥者。
因自制寿木曰：“吾能寘身于其中否乎？”益为他棺以
遗，无所殡敛者。子洪，官翰林修撰。